Opstarten

Da Lars Kastberg fra Vejle Kommune i efteråret 2013 opfordrede beboerne omkring Grønlandsvej til at oprette et lokalråd, satte dette tanker og ideer i gang hos en række borgere i området.

De 3 grundejerforeninger i den sydlige ende af Grønlandsvej var allerede i gang med at lave et formelt samarbejde, for på den måde at stå stærkere i eventuelle forhandlinger med kommunen, så opfordringen kom på et godt tidspunkt.

Efter opfordringen fra Lars Kastberg blev der nedsat en arbejdsgruppe, hvorefter det indledende arbejde kunne begynde. Vi talte bl.a. med et par andre lokalråd, og fik dermed en bedre fornemmelse af, hvad det hele handlede om.

Med inspiration fra Vejle Kommune og et par eksisterende sæt af vedtægter fik vi lavet vores egne vedtægter. Vi blev enige om, at lokalrådet skulle bestå af dels repræsentanter fra AAB og områdets grundejerforeninger, dels personer valgt på den årlige generalforsamling.

Samarbejdet med områdets institutioner og virksomheder blev også beskrevet i vedtægterne. Det er planen at holde en tæt kontakt med disse ressourcer, enten ved at invitere dem til nogle af lokalrådsmøderne eller ved at holde separate møder om specifikke emner.

Generalforsamlingen

Den 6. oktober var vi så klar til at afholde stiftende generalforsamling. Jeg tror at vi alle var spændt på hvor mange der kom, og om vi kunne få de sidste 3 + 1 pladser i rådet besat.

Der dukkede 25 borgere op til mødet, hvilket ikke var så mange, men det var OK.

Da der skulle vælges repræsentanter ud over de faste medlemmer, meldte 6 kandidater sig, så vi måtte have fat i stemmesedlerne og i gang med et kampvalg. Det var virkeligt positivt, og vi håber, at de 2 der ikke blev valgt ind vil deltage i andre projekter. Det er planen at lave en liste med aktive beboere, som vi kan trække på i forbindelse med de forhåbentlig mange projekter, vi skal have i gang.

Det sidste punkt på dagsordenen var opsamling af ideer og aktiviteter fra mødedeltagerne, og her dukkede en masse gode forslag op. Disse ideer, sammen med resultatet af Bente Melgaards kvalitative interviews fra foråret, giver os en bred vifte af potentielle indsatsområder i tiden frem, så nu er det bare at komme i arbejdstøjet sammen med forhåbentlig mange frivillige beboere fra området.

PS: Referatet fra den stiftende generalforsamling kan ses på hjemmesiden xxxxx.

Poul H Kragh

Formand for lokalrådet